VIDEO Manfred Weber, liderul grupului PPE, după întâlnirea cu Viorica Dăncilă: Solicităm de urgență Guvernului român să oprească atacurile împotriva Justiției

Manfred Weber, liderul grupului popularilor europeni (PPE) – cel mai mare grup din Parlamentul European -, s-a declarat marți seară, după întâlnirea cu prim-ministrul Viorica Dăncilă, ”foarte îngrijorat de situația din România”, subliniind că țara noastră face pași înapoi în ceea ce privește lupta anticorupție.

”Sunt extrem de îngrijorat de situația din România. Am întrebat-o astăzi pe prim-ministrul Viorica Dăncilă despre corupție și despre independența justiției. Vom fi intoleranți în ceea ce privește statul de drept”, a scris Weber pe contul de Twiter.

”România face pași înapoi în ceea ce privește lupta anticorupție și independența justiției este sub presiune. Am văzut în această vară în București oameni bătuți de forțele de ordine și, sincer, asta este inacceptabil. Lupta împotriva corupției nu este un lux, ci modalitatea supremă de a ne apăra cetățenii și afacerile de abuzurile din partea statului. Din acest motiv solicităm de urgență Guvernului român să se oprească din această ofensivă. Suntem alături de cetățenii europeni și vom fi intoleranți în ceea ce privește statul de drept”, a declarat Weber într-o filmare postată pe același cont de Twiter.

I am extremely worried about the situation in #Romania. I asked Prime Minister @VioricaDancila today about corruption and the independence of the judiciary. We will not bargain over the rule of law. #BetterEurope pic.twitter.com/oF9wNuWqT6 — Manfred Weber (@ManfredWeber) September 25, 2018

În comunicatul transmis de Guvernul de la București după întâlnirea Vioricăi Dăncilă cu Manfred Weber, nu este menționat subiectul corupției și nici nu sunt pomenite îngrijorările Bruxeless-ului vizavi de ofensiva antijustiție din România.

”În cadrul convorbirilor au fost abordate dosarele de actualitate de pe agenda europeană, în perspectiva preluării de către România a Președinției Consiliului Uniunii Europene la începutul anului viitor. Primul-ministru a prezentat stadiul pregătirilor desfășurate de către autoritățile de la București, asigurând asupra cooperării strânse cu Parlamentul European în vederea finalizării dosarelor legislative și asigurării unui mandat de succes. De asemenea, premierul Viorica Dăncilă a avut un schimb deschis de opinii cu interlocutorul său cu privire la situația din România, în perspectiva dezbaterii care va avea loc în Parlamentul European la începutul lunii octombrie, subliniind disponibilitatea sa și a Guvernului pentru un dialog deschis cu reprezentanții instituțiilor europene pe toate subiectele de interes. Premierul a reafirmat și cu această ocazie atașamentul Guvernului României față de principiile și valorile democratice. În același timp, a arătat că răspunsul la provocările cu care se confruntă proiectul european în prezent, poate fi găsit prin demonstrarea solidarității între statelor membre și nu prin crearea unor noi clivaje în interiorul Uniunii”, se arată în comunicatul Guvernului.

Marţi, Dăncilă a avut o întrevedere şi cu preşedintele Grupului Alianţei Progresiste a Socialiştilor şi Democraţilor din Parlamentul European, Udo Bullmann.

Anterior, Guvernul menţiona că întrevederile se înscriu în seria de contacte pe care şefa Executivului din România le are, în aceste zile, la Bruxelles, cu liderii grupurilor politice din Parlamentul European.

Comisia pentru Libertăți civile, justiție și afaceri interne (LIBE) din Parlamentul European va discuta despre statul de drept și justiția din România într-o sesiune extraordinară ce va avea loc luni, 1 octombrie, la Strasbourg, au declarat pentru G4Media.ro surse din PE.

La sesiunea extraordinară a eurodeputaților va participa ca invitat doar Prim-vicepreşedintele Comisiei Europene, Frans Timmermans. La dezbatere nu va participa nici un invitat din România.

Dezbaterea din LIBE va avea loc cu doua două zile înainte ca premierul Viorica Dăncilă să participe la o dezbatere pe aceleași teme în plenul Parlamentului European.